Zagreb, 12. rujna 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11, 12/12, 126/12, 48/13 i 57/15, u daljnjem tekstu: ZSSI), **u predmetu dužnosnika Damira Šanteka, ravnatelja Državne geodetske uprave,** na 62. sjednici, održanoj 12. rujna 2019. g., donosi sljedeću

**ODLUKU**

1. **Dužnosnik Damir Šantek, ravnatelj Državne geodetske uprave,** **počinio je povredu članka 7. točke c) ZSSI-a i to:**

**- donošenjem Odluke Državne geodetske uprave o odabiru najpovoljnije ponude u predmetu nabave Održavanje i nadogradnja aplikacije eCKP, ponuditelja trgovačkog društva GEOSOFT d.o.o. od 26. travnja 2017. g. i sklapanjem odgovarajućeg ugovora s navedenim trgovačkim društvom od 24.svibnja 2017.g.,**

**- donošenjem Odluke Državne geodetske uprave o odabiru najpovoljnije ponude u predmetu nabave Izvedba sustava za prikaz rasterskih katastarskih podataka iz sustava digitalne arhive putem WMS mrežnog sustava, ponuditelja trgovačkog društva GEOSOFT d.o.o. od 4. srpnja 2017. g. i sklapanjem odgovarajućeg ugovora s navedenim trgovačkim društvom od 14. srpnja 2017. g.,**

**- donošenjem Odluke Državne geodetske uprave o odabiru najpovoljnije ponude u predmetu nabave Održavanje GeoPLUS programskog paketa s modulom GEO katastar za 7 lokacija PUK Pula ponuditelja trgovačkog društva GEOSOFT d.o.o. od 16.ožujka 2018.g. i sklapanjem odgovarajućeg ugovora s navedenim trgovačkim društvom od 23. ožujka 2018. g.,**

**obzirom da je dužnosnik u odnosu kumstva s Aleksandrom Grebenarom, jednim od osnivača navedenog trgovačkog društva i osobom ovlaštenom za zastupanje istog**

1. **Za povredu pod točkom I ove izreke dužnosniku Damiru Šanteku izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 7.000,00 kuna koja će trajati 7 mjeseci te će se izvršiti u 7 jednakih uzastopnih mjesečnih obroka, svaki u pojedinačnom iznosu od 1.000,00 kn.**

Obrazloženje

Povjerenstvo je na 37. sjednici održanoj 1. veljače 2019.g. pokrenulo postupak za odlučivanje o sukobu interesa protiv dužnosnika Damira Šanteka, ravnatelja Državne geodetske uprave zbog moguće povrede članka 7. c) ZSSI-a koja proizlazi iz sudjelovanja u poslovnim odnosima i potpisivanja poslovne dokumentacije:

- donošenja Odluke Državne geodetske uprave o odabiru najpovoljnije ponude u predmetu nabave Održavanje i nadogradnja aplikacije eCKP, ponuditelja trgovačkog društva GEOSOFT d.o.o. od 26. travnja 2017. g. i sklapanja odgovarajućeg ugovora s navedenim trgovačkim društvom od 24.svibnja 2017.g.,

- donošenja Odluke Državne geodetske uprave o odabiru najpovoljnije ponude u predmetu nabave Izvedba sustava za prikaz rasterskih katastarskih podataka iz sustava digitalne arhive putem WMS mrežnog sustava, ponuditelja trgovačkog društva GEOSOFT d.o.o. od 4. srpnja 2017. g. i sklapanja odgovarajućeg ugovora s navedenim trgovačkim društvom od 14. srpnja 2017. g.,

- donošenja Odluke Državne geodetske uprave o odabiru najpovoljnije ponude u predmetu nabave Održavanje GeoPLUS programskog paketa s modulom GEO katastar za 7 lokacija PUK Pula ponuditelja trgovačkog društva GEOSOFT d.o.o. od 16.ožujka 2018.g. i sklapanja odgovarajućeg ugovora s navedenim trgovačkim društvom od 23. ožujka 2018. g.,

a sve s obzirom na to da je dužnosnik u odnosu kumstva s Aleksandrom Grebenarom, jednim od osnivača navedenog društva i osobom ovlaštenom za zastupanje istog.

Na Odluku o pokretanju postupka dužnosnik Damir Šantek dostavio je pisano očitovanje u Zakonom propisanom roku. U podnesenom očitovanju dužnosnik navodi da njegovim postupanjima koja su sadržana u odluci o pokretanju postupka nije povrijeđena odredba članka 7. točke c ZSSI-a; svi provedeni postupci javne nabave provedeni su za vrijeme važenja Zakona o javnoj nabavi („Narodne novine“ broj 120/16, dalje u tekstu: ZJN) koji je stupio na snagu 1. siječnja 2017. te akata koji su uređivali postupak bagatelne, odnosno jednostavne nabave.

Člankom 76. stavkom 1. ZJN propisano je da sukob interesa između naručitelja i gospodarskog subjekta obuhvaća situacije kada predstavnici naručitelja ili pružatelja usluga službe nabave koji djeluje u ime naručitelja, koji su uključeni u provedbu postupka javne nabave ili mogu utjecati na ishod tog postupka, imaju, izravno ili neizravno, financijski, gospodarski ili bilo koji drugi osobni interes koji bi se mogao smatrati štetnim za njihovu nepristranost i neovisnost u okviru postupka, a osobito: 1. ako predstavnik naručitelja istodobno obavlja upravljačke poslove u gospodarskom subjektu, ili 2. ako je predstavnik naručitelja vlasnik poslovnog udjela, dionica odnosno drugih prava na temelju kojih sudjeluje u upravljanju odnosno u kapitalu toga gospodarskog subjekta s više od 0,5 %. Člankom 76. stavkom 2. toč. 1 ZJN-a propisano je, među ostalim, da se predstavnikom naručitelja smatra i čelnik naručitelja.

Nadalje, člankom 77. stavkom 1. i 2. ZJN-a propisano je da se odredba članka 76. stavka 1. primjenjuje na odgovarajući način na srodnike po krvi u pravoj liniji ili u pobočnoj liniji do četvrtog stupnja, srodnike po tazbini do drugog stupnja, bračnog ili izvanbračnog druga, bez obzira na to je li brak prestao, te posvojitelje i posvojenike (u daljnjem tekstu: povezane osobe) predstavnika naručitelja iz članka 76. stavka 2. točke 1. ovoga Zakona.

Iznimno, sukob interesa ne postoji ako je povezana osoba predstavnika naručitelja poslovne udjele, dionice odnosno druga prava na temelju kojih sudjeluje u upravljanju odnosno u kapitalu gospodarskog subjekta s više od 0,5 % stekla u razdoblju od najmanje dvije godine prije imenovanja odnosno stupanja na dužnost predstavnika naručitelja s kojim je povezana.

Dužnosnik, nadalje, upućuje na odredbe članka 4. stavka 2. i 5., članka 17. stavka 1. i 2. i članka 18. ZSSI-a, tumačeći da niti jedan od navedenih članaka ne obuhvaća odnos kumstva. Skreće pozornost na to da je Aleksandar Grebenar udjele u upravljanju, odnosno u kapitalu trgovačkog društva Geosoft d.o.o. stekao 2010. godine, dok funkciju jednog od direktora istog trgovačkog društva obavlja od 2006. godine.

Dužnosnik ističe da je predmetno trgovačko društvo i prije njegova imenovanja na trenutnu dužnosničku funkciju u razdoblju od 2012. do 2016. godine jedanaest puta stupilo u poslovni odnos s Državnom geodetskom upravom temeljem provedenih postupaka nabave, što ukazuje na kontinuiranu poslovnu suradnju dugi niz godina, i prije njegova imenovanja na dužnost ravnatelja.

Člankom 3. stavkom 1. podstavkom 28. ZSSI-a propisano je da su ravnatelji državnih upravnih organizacija dužnosnici u smislu odredbi navedenog zakona. Člankom 4. točkom 1. Zakona o ustrojstvu i djelokrugu ministarstava i drugih središnjih tijela državne uprave („Narodne novine“ broj 93/16., 104/16., 116/18.) propisano je da Državna geodetska uprava državna upravna organizacija. Stoga je Damir Šantek povodom obnašanja dužnosti ravnatelja Državne upravne organizacije obvezan postupati sukladno odredbama ZSSI-a.

Člankom 4. stavkom 2. ZSSI-a propisano je da je član obitelji dužnosnika u smislu tog Zakona bračni ili izvanbračni drug dužnosnika.

Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Uvidom u podatke nadležnog sudskog registra Trgovačkog suda u Zagrebu, utvrđeno je da je pod matičnim brojem subjekta 080234562 upisano trgovačko društvo GEOSOFT d.o.o., čiji je jedan od osnivača/imatelja udjela Aleksandar Grabenar. Imenovani u navedenom trgovačkom društvu obavlja i funkciju jednog od direktora.

Na zahtjev Povjerenstva, Gradski ured za opću upravu Grada Zagreba, Matični ured Črnomerec, dostavio je izvadak iz matice vjenčanih za godinu 2000. pod rednim brojem 00120, na temelju kojega je utvrđeno da je Aleksandar Grebenar 6. svibnja 2000. g. sklopio brak te da je svjedok pri sklapanju navedenog braka, odnosno, vjenčani kum, bio Damir Šantek iz Gline. Usporedbom OIB-a Aleksandra Grebenara, imatelja udjela u trgovačkom društvu GEOSOFT d.o.o. i Aleksandra Grebenara, upisanog u gore navedenoj matici vjenčanih, utvrđeno je da se radi o istoj osobi.

Na zahtjev Povjerenstva, Središnji ured Državne geodetske uprave je dopisom KLASA: 030-01/18-01/16, URBROJ: 541-01/1-18-4 od 27. travnja 2018. g. dostavio očitovanje i dokumentaciju koja se odnosi na poslovne odnose između Državne geodetske uprave i trgovačkog društva GEOSOFT d.o.o. U očitovanju se navodi da je Državna geodetska uprava od srpnja 2012. g. do prosinca 2016. g. s navedenim trgovačkim društvom sklopila jedanaest ugovora vezanih za predmete javne nabave, te da je od prosinca 2016. g. s istim trgovačkim društva sklopila četiri ugovora vezana za predmete jednostavne javne nabave.

U vezi s ugovorima, sklopljenim s navedenim trgovačkim društvom od prosinca 2016. g., Središnji ured Državne geodetske uprave dostavio je sljedeću dokumentaciju:

* Odluku o odabiru najpovoljnije ponude KLASA: 650-02/17-04/02 URBROJ: 541-05-02-01/4-17-8 od 24. travnja 2017. g., javnog naručitelja Državne geodetske uprave, u predmetu nabave ZwCad osnovno održavanje (PUK Pula), prema kojoj je kao najpovoljniji ponuditelj prema kriteriju odabira najniže cijene odabrano trgovačko društvo GEOSOFT d.o.o., uz cijenu ponude koja iznosi 54.000,00 kn (bez PDV-a). Navedenu odluku o odabiru, prema dopisu DGU, donio je zamjenik ravnatelja.
* Ugovor o uslugama ZwCad osnovno održavanje (PUK Pula), KLASA: 650-02/17-04/02, URBROJ: 541-05-02-01/4-17-10 od 24. svibnja 2017. g., koji je u ime izvršitelja potpisao direktor navedenog trgovačkog društva Aleksandar Grebenar, a u ime naručitelja zamjenik ravnatelja DGU
* Odluku o odabiru najpovoljnije ponude KLASA: 650-01/17-01/23, URBROJ: 541-05-02-01/4-17-11 od 26. travnja 2017. g., javnog naručitelja DGU u predmetu nabave Održavanje i nadogradnja aplikacije eCKP, prema kojoj je kao najpovoljniji ponuditelj prema kriteriju odabira najniže cijene odabrano trgovačko društvo GEOSOFT d.o.o., uz cijenu ponude koja iznosi 190.000,00 kn (bez PDV-a). Navedenu odluku o odabiru donio je ravnatelj DGU, dužnosnik Damir Šantek,
* Ugovor o uslugama održavanja i nadogradnja aplikacije eCKP, KLASA: 650-01/17-01/23, URBROJ: 541-05-02-01/4-17-13 od 24. svibnja 2017. g., koji je u ime izvršitelja potpisao direktor navedenog trgovačkog društva Aleksandar Grebenar, a u ime naručitelja zamjenik ravnatelja DGU,
* Odluku o odabiru najpovoljnije ponude KLASA: 650-01/17-01/31 URBROJ: 541-06-02-01/2-17-10 od 4. srpnja 2017. g., javnog naručitelja DGU u predmetu nabave Izvedba sustava za prikaz rasterskih katastarskih podataka iz sustava digitalne arhive putem WMS mrežnog sustava, prema kojoj je kao najpovoljniji ponuditelj prema kriteriju odabira najniže cijene odabrano trgovačko društvo GEOSOFT d.o.o., uz cijenu ponude koja iznosi 190.000,00 kn (bez PDV-a). Navedenu odluku o odabiru donio je ravnatelj DGU, dužnosnik Damir Šantek,
* Ugovor o usluzi izvedbe sustava za prikaz rasterskih katastarskih podataka iz sustava digitalne arhive putem WMS mrežnog sustava, KLASA: 650-01/17-01/31 URBROJ: 541-06-02-01/4-17-12 od 14. srpnja 2017. g., koji je u ime izvršitelja potpisao direktor navedenog trgovačkog društva Aleksandar Grebenar, a u ime naručitelja ravnatelj DGU, dužnosnik Damir Šantek
* Odluku o odabiru najpovoljnije ponude KLASA: 650-02/18-02/05, URBROJ: 541-06-02-01/4-18-7 od 16. ožujka 2018. g., javnog naručitelja Državne geodetske uprave, u predmetu nabave, Održavanje GeoPLUS programskog paketa s modulom GEO katastar za 7 lokacija PUK Pula prema kojoj je kao najpovoljniji ponuditelj prema kriteriju pravilne, prihvatljive i prikladne ponude odabrano trgovačko društvo GEOSOFT d.o.o., uz cijenu ponude koja iznosi 55.000,00 kn (bez PDV-a). Navedenu odluku o odabiru donio je ravnatelj DGU, dužnosnik Damir Šantek,
* Ugovor o usluzi održavanja GeoPLUS programskog paketa s modulom GEO katastar za 7 lokacija PUK Pula, KLASA: 650-02/18-02/05, URBROJ: 541-06-02-01/4-18-9 od 23. ožujka 2018. g., koji je u ime izvršitelja potpisao direktor navedenog trgovačkog društva Aleksandar Grebenar, a u ime naručitelja ravnatelj DGU, dužnosnik Damir Šantek.

Člankom 7. točkom c) ZSSI-a utvrđeno je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

U situaciji kada dužnosnik koji upravlja sredstvima Državne geodetske uprave donosi diskrecijsku odluku unutar propisanih ovlasti, kojom se sklapaju poslovni odnosi, i to velike vrijednosti, nesporno je da dužnosnik prilikom takvog izbora ne može biti nepristran. Dužnosnik u okviru diskrecijske odluke može birati bilo koju osobu, ali to ne može biti osoba prema kojoj zbog odnosa kumstva ne može iskazati potreban stupanj nepristranosti. Koristeći svoje diskrecijsko pravo angažiranjem takve osobe zlouporabio je posebno pravo dužnosnika koje proizlazi iz obnašanja dužnosti. Ukoliko je zbog iznijetih argumenata i prije odabira kum dužnosnika mogao biti u užem krugu osoba za odabir, tada se dužnosnik unaprijed trebao izuzeti i odluku o odabiru prepustiti svom zamjeniku.

Budući da je iz dokumentacije prikupljene od nadležnih tijela vidljivo da je dužnosnik Damir Šantek bio svjedokom Aleksandru Grebenaru pri sklapanju braka, tj. bio mu je vjenčani kum, kao i da je DGU s trgovačkim društvom GEOSOFT d.o.o. stupala u poslovne odnos, pri čemu je odluke o odabiru od 26. travnja 2017. g., 4. srpnja 2017. g. i 16. ožujka 2018. g. donio dužnosnik Damir Šantek kao ravnatelj DGU, kao što je i ugovore o uslugama, navedenim u ugovorima od 4. srpnja 2017. g. i od 23. ožujka 2018. g. u ime DGU, kao ravnatelj, potpisao dužnosnik Damir Šantek, Povjerenstvo je utvrdilo da je dužnosnik Damir Šantek počinio povredu članka 7. točke c) ZSSI-a.

Naime, iako osoba koja je u kumskom odnosu s dužnosnikom nije član obitelji dužnosnika u smislu čl. 4. st. 2. ZSSI-a, u situaciji kada dužnosnik koji upravlja financijskim sredstvima državnog tijela, korisnika državnog proračuna, donosi odluke i sklapa poslovni ugovor s osobom s kojom je u odnosu kumstva, to svakako može dovesti u pitanje nepristranost i objektivnost dužnosnika u zastupanju tijela u kojem obnaša dužnost, odnosno, upućivati na mogućnost zlouporabe njegovih posebnih prava koje ima kao ravnatelj DGU.

Nadalje, Povjerenstvo ističe da se u konkretnom slučaju ne primjenjuje Zakon o javnoj nabavi na koje se dužnosnik poziva u svom očitovanju.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Prilikom donošenja odluke o vrsti i visini sankcije, Povjerenstvo je vodilo računa o svim okolnostima konkretnog slučaja iz kojih proizlazi težina povrede i odgovornost dužnosnika.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 2.000,00 do 40.000,00 kn. Kao okolnost iz koje proizlazi opravdanost izricanja više sankcije unutar Zakonom propisanog raspona, Povjerenstvo je cijenilo činjenicu da povreda članka 7. točke c) predstavlja teži oblik povrede toga Zakona. Na izricanje više sankcije utjecala je i ukupna (velika) vrijednost ugovorenih poslova od preko 400.000,00 kuna, kao i činjenica da je dužnosnik osobno sklopio, odnosno potpisao svaki od navedenih poslova. Na izricanje sankcije u donjem dijelu zakonom propisanog raspona utjecala je okolnost da je poslovnih odnosa između Državne geodetske uprave i trgovačkog društva GEOSOFT d.o.o. bilo i prije njegova stupanja na dužnost gradonačelnika navedene jedinice lokalne samouprave.

Cijeneći navedene okolnosti, Povjerenstvo smatra da je za opisanu povredu primjerena sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 7.000,00 kn koja će se izvršiti u 7 jednakih uzastopnih mjesečnih obroka, svaki u pojedinačnom iznosu od 1.000,00 kuna.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

**Dostaviti:**

1. Dužnosnik Damir Šantek, elektronička dostava
2. Podnositelju prijave, e-mail
3. Objava na internetskim stranica Povjerenstva
4. Pismohrana